Onthou jy jou eerste dag in Graad 1? | MaanKind
Onthou jy jou eerste dag in Graad 1?
30 Maandag Aug 2010
Foto is in my Graad 1 jaar geneem
Ons het vreeslik beskermd grootgeword, Christelik-Nasionaal-Calvinistiese plaaslewe in die 1950's was mos maar so. Van die lewe het ons maar min geweet, kinders is immers gesien en nie gehoor nie. Dinge soos bv egskeiding is omtrent nie by die naam genoem nie, en wat ons van 'grootmenssake' geweet het, het ons afgeluister.
Nietemin, toe ek op 5 skool toe is, wou ek die eerste dag opsluit met die rammelrige ou rondeneus skoolbus gaan wat ons in die grootpad oplaai, want ek hét al bus gery en het geweet hoe. (Die vorige jaar kon elke skoolkind die dag wat die skool sluit, 'n klein boetie of sussie saamneem, en so het ek wêreldwys geword oor busry.) My ma het instruksies gekry om nie te tjank as sy my inskryf nie, en ek is met die bus weg. In die klas was ek oorgehaal, waar is die boeke? Ek was bitter ontsteld toe net klei uitgedeel is. Die eerste pouse het 'n groot meisie, Carolina kom vra haar nefie Carel vra die kys. Ek het absoluut géén idee gehad waarvan sy praat nie en was bloot stomgeslaan. Watter kys? Sy sê toe, Makie sakie, sê net ja…
Toe Coenie later kom vra, ek vra die kys, het ek met groot selfvertroue gesê, Ja. Ek het mos nou geweet wat om te doen.
My ma lag nou nog oor Coenie en Carel mekaar bloedneus geslaan het tweede pouse, om uit te sorteer wie nou eintlik met wie gekys is.
3 thoughts on "Onthou jy jou eerste dag in Graad 1?"
31 Augustus, 2010 om 1:01 nm
Ek onthou dit soos gister. Dit was die dag waarop ek my lewenslange vriendin, tot vandag toe nog, leer ken het.
30 Augustus, 2010 om 8:18 nm
Ons skool was net so klein! Net 4 klasse.
30 Augustus, 2010 om 8:11 nm
Ek was my eerste drie jaar in 'n bitter klein plaasskooltjie en ek was byna elke Vrydag [ die jaar voor ek begin het] skooltjie toe gewees. Ek onthou toe ek gr1 kom, was daar 'n nuwe meisie saam met my sus-hulle in die klas langsaan [ons het net twee klasse gehad, Gr1-St2 was saam] en ek kon nog nie die "r" sê nie [gebrei] en sy't my elke tydjie wat sy kon op haar skoot getel en allerlei r-woorde gesê wat ek agterna moes sê. Ek hou van jou kys-storie. 🙂